**Rīgas valstspilsētas pašvaldības Centrālās administrācijas**

**Rīgas pilsētas Apkaimju iedzīvotāju centram**

Eduarda Smiļģa iela 46, Rīga, LV-1002,

integracija@riga.lv

**Biedrība “Iļģuciema sievietes”**

Vienības gatve 70-5/6, Rīga, LV-1004,

28.03.2023. Nr.23/1

**Par kandidāta izvirzīšanu Rīgas domes un**

**nevalstisko organizāciju sadarbības memoranda īstenošanas padomē**

Biedrība “Iļģuciema sievietes” ir parakstījusi Rīgas domes un nevalstisko organizāciju sadarbības Memorandu un izvirza tās valdes locekli Zani Kareli dalībai Rīgas domes un nevalstisko organizāciju sadarbības memoranda īstenošanas padomē.

Biedrība “Iļģuciema sievietes” ir dibināta 2002. gadā un šobrīd jau 21 gadu strādā pie izvirzītajiem mērķiem:

* Veikt rehabilitācijas un resocializācijas darbu ar sievietēm Iļģuciema cietumā;
* Veikt resocializācijas darbu ar sievietēm pēc atbrīvošanās.

Biedrības mērķa grupa ir ieslodzītās sievietes un viņu bērni, pamatdarbs notiek ar sievietēm cietumā. Jau 13 gadus ar RDIKS, Rīgas pilsētas AIC un vācu fonda Bonifatiuswerk finansiālu atbalstu organizējam sabiedrības integrācijas projektus ar izglītojoši audzinošām un spēju attīstošām programmām. Pēdējos četrus gadus - lekciju un nodarbību ciklus “Radošā māksla” un “Vērtīgas dzīves pamati”, kurā pasniedzēji strādā ar ieslodzītajām, vadot teorētiskas un praktiskas nodarbības par tiesībām, darba meklēšanu un CV rakstīšanu, sevis motivēšanu, sava personīgā stila izveidi, talanta izkopšanu u.c., lai sievietes pēc iespējas veiksmīgāk integrētos sabiedrībā pēc atbrīvošanās no ieslodzījuma vietas. Sievietēm ieslodzījuma vietā nodrošinām arī citas aktivitātes –dažādus sevis pilnveides pulciņus un labas gribas veicinošu aktivitāti- Labdarības zeķu adīšanu. Gatavo produkciju biedrība nogādā dažādās krīzes vietās- slimnīcās, maznodrošināto aprūpei u.c., vairāk nekā 300 pāri zeķu nosūtīts uz Ukrainu. Biedrība veic arī līdzgaitniecību pēc atbrīvošanās, sadarbojoties ar dažādām valsts un pašvaldības iestādēm, lai palīdzētu sievietēm pēc atbrīvošanās, t.sk., koordinē ar pagaidu dzīvesvietu saistītos jautājumus, gadījumos, kad tas nepieciešams.

Zane Karele biedrībā darbojas kopš 2018. gada, vadot lekcijas ieslodzītajām sievietēm, kopš 2023. gada viņa ir iecelta biedrības valdē. Z. Kareles galvenā profesionālā pieredze saistīta ar darbu sociālajā jomā:

Kopš 2021. gada viņa vada ārpusģimenes aprūpes atbalsta centru “PLECS”, paralēli nodibinājumā “Fonds PLECS” vadot dažādus sociālos projektus (mentoru programmu bērnus uzņemošajām ģimenēm, praktiskās palīdzības programmu bērnus uzņemošajām ģimenēm u.c.);

Kopš 2018. gada pasniedz nodarbības Iļģuciema sieviešu cietumā par ar darba meklēšanu saistītiem jautājumiem, no 2023. gada iecelta par biedrības “Iļģuciema sievietes” valdes locekli”;

Kopš 2019. gada vada karjeras konsultācijas jauniešiem, kuri atrodas ārpusģimenes aprūpē vai to nesen ir pametuši, kā arī projekta “PROTI un DARI!” mērķa grupas jauniešiem Rīgas pašvaldībā.

Zane Karele varētu dot lielu ieguldījumu sadarbības memoranda padomē jautājumos, kas saistīti ar sociālo jomu, sociāli mazaizsargātu personu interešu aizstāvību, kā arī Rīgas pilsētas pašvaldības un nevalstisko organizāciju sadarbības veicināšanu kopumā.

Ar cieņu

Biedrības “Iļģuciema sievietes” valdes priekšsēdētāja Daina Strelēvica

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU